同葉翰林遊虎丘分韻得丘字
作者：程俱
朝代：宋

paragraphs: 四顧渺平野，孤撐見林丘。
常疑湧地出，儻復海所浮。
上有千人臺，靈蹤想前脩。
無情肯深義，頑石亦點頭。
下有百尺淵，神光干斗牛。
陰崖不見日，草木皆先秋。
兩晉多達士，東亭抑其流。
結廬遠車馬，寄此山之幽。
一朝施白足，棄去如毛輶。
矧伊桑下宿，肯作賈胡留。